KIRJALLINEN KYSYMYS E-1788/01 esittäjä(t): Stavros Xarchakos (PPE-DE) komissiolle. Musiikin ja laulujen kieltäminen Afganistanissa.



Virallinen lehti nro 134 E , 06/06/2002 s. 0004 - 0004



KIRJALLINEN KYSYMYS E-1788/01 esittäjä(t): Stavros Xarchakos (PPE-DE) komissiolle (19. kesäkuuta 2001) Aihe: Musiikin ja laulujen kieltäminen Afganistanissa Kuten tiedetään, talibanhallinto tuntee tuskin mitään kunnioitusta kulttuurista luomistyötä kohtaan. Viime aikoina brittimusiikkitieteilijä John Bailey on antanut julkisuuteen tietoja, joiden mukaan talibanit ovat kieltäneet musiikin Afganistanissa. He ovat julistaneet, että tanssi, laulu ja televisio ovat islaminvastaisia tottumuksia ja ne on kiellettävä. Musiikkitieteilijä Bailey, joka on viimeisten 30 vuoden aikana tutkinut afganistanilaista musiikkia, mainitsi lisäksi, että talibanhallinto on kieltänyt myös musiikki-instrumenttien käytön, mikä merkitsee käsittämätöntä päätöstä tappaa musiikillinen luovuus. Lisäksi näin aiheutetaan katastrofi maan ammattimuusikoille ja maan musiikkiperinteen joutuminen unohduksiin. Mikään kansainvälinen järjestö tai muu elin (näiden joukossa myös EU) ei ole onnistunut tähän mennessä saamaan ajatuksenvapautta polkevia, fanaattisia, islaminuskoisia talibaneja taipumaan, koska ne ovat tyytyneet pelkkään sanalliseen tuomitsemiseen. Mihin konkreettisiin toimiin komissio aikoo ryhtyä (erittäin tiukat taloudelliset ja muut sanktiot mukaan lukien), jotta Afganistanin kulttuurisen rikkauden armoton tuhoaminen lopultakin lakkaisi? Chris Pattenin komission puolesta antama vastaus (19. syyskuuta 2001) Komissio pyytää kiinnittämään huomiota neuvoston 22. tammikuuta 2001 antamaan yhteiseen kantaan, jonka tarkoituksena on muun muassa rauhanpyrkimysten ja ihmisoikeuksien kunnioittamisen tukeminen Afganistanissa(1) ja vetoaminen Afganistanin kulttuuriperinnön suojelemisen puolesta. Neuvosto on asettanut taloudellisten ja poliittisten pakotteiden osalta Talebania koskevia rajoittavia toimenpiteitä(2). Lisäksi neuvosto tuomitsi kahden Buddhaa esittävän jättiläispatsaan tuhoamisen Bamiyanissa Talebanin käskystä. Yhdistyneiden kansakuntien turvallisuusneuvoston 15. lokakuuta 1999 antaman päätöslauselman 1267 (1999) ja 19. joulukuuta 2000 antaman päätöslauselman 1333 (2000) mukaisesti neuvosto hyväksyi komission ehdotuksen perusteella Talebanin vastaisia lisätoimenpiteitä(3). Arvoisa parlamentin jäsen viittasi sellaisiin pakotteisiin, joiden määräämisen suhteen komissio kuitenkin katsoo, että tärkeintä on välttää Afganistanin väestön kurjuuden ja vaikeuksien lisääminen entisestään, sillä Afganistanin väestö on kärsinyt jo yli kahdenkymmenen vuoden ajan sotatoimien vaikutuksista maassaan ja kärsii nyt miesmuistiin pahimmasta kuivuudesta alueella. Monet tarkkailijat uskovat, että vakava nälänhätä uhkaa maata ensi talvena. Näissä oloissa erittäin tiukat taloudelliset ja muut sanktiot eivät liene asianmukaisia. (1) Yhteinen kanta 2001/56/YUTP, EYVL L 21, 23.1.2001. (2) Yhteinen kanta 96/746/YUTP, EYVL L 342, 31.12.1996, yhteinen kanta 1999/727/YUTP, EYVL L 294, 16.11.1999, yhteinen kanta 2001/154/YUTP, EYVL L 57, 26.2.2001. (3) Asetus (EY) N:o 467/2001, annettu 6. maaliskuuta 2001, EYVL L 67, 9.3.2001.